29.9.2023
SK
Úradný vestník Európskej únie
C 349/23
3.4.
Opatrenia na stimuláciu efektívnej spotreby vody musia zohľadňovať celý vodný cyklus a zahŕňať kvalitatívne aj kvantitatívne aspekty.
Nemali by sa zaoberať len odberom/spotrebou pitnej vody, ale mali by zahŕňať aj výhody obehovej vody (opätovné využitie vody) a rozvíjať pochopenie, že voda je tiež súčasťou spotrebovaných produktov a služieb.
Domácnostiam to pomôže lepšie pochopiť, ako ich rozhodnutia z hľadiska spotreby vplývajú na kvalitu a množstvo vodných zdrojov v ich regióne, krajine a na celom svete.
Taktiež to pomôže občanom vytvoriť kultúru povedomia o všetkých aspektoch ich individuálnych vzorcov spotreby vody – domácich aj zahraničných – a uvedomiť si, ako môžu svoju spotrebu zefektívniť.
Úloha organizácií občianskej spoločnosti má kľúčový význam, keďže pomáhajú občanom pri výbere a realizácii stratégií na zvýšenie efektívnosti a účinnosti ich spotreby. 3.5.
Zatiaľ čo efektívna spotreba vody je nevyhnutnosťou vo všetkých častiach Európy, naliehavosť je väčšia v oblastiach trpiacich nedostatkom vody alebo častejšími suchami.
Efektívnosť systému zásobovania vodou by mala byť zahrnutá do celkovej stratégie s cieľom zabezpečiť holistický prístup.
Možné riešenia by sa mali nájsť aj v stratégiách dodávateľov vody, ktoré sú zamerané viac do budúcnosti, vrátane hodnotenia rizík v zásobovacích systémoch a manažmentu rizík, manažmentu únikov, alternatívnych zdrojov vody atď. 3.6.
Hoci teoreticky by sa mohlo použiť množstvo iných ukazovateľov (téma vody je na to veľmi vhodná), treba vziať do úvahy, že nielen vyhľadávanie dodatočných údajov, ale aj ich validácia a šírenie si vyžadujú značnú prácu.
Tieto ďalšie činnosti patria do kompetencie európskych centrálnych štruktúr, ale aj členských štátov a ich príslušných agentúr alebo prevádzkových spoločností, ktoré takéto údaje vyhľadávajú a vytvárajú.
Nie vždy platí, že ak sa do už aj tak veľkého orchestra pridajú ešte jedny husle, nevyhnutne sa zlepší kvalita hudby.
Namiesto toho, aby sa pridávali nové ukazovatele, by sa preto radšej mali čo najlepšie využiť tie existujúce.
V Bruseli 12. júla 2023 Predseda Európskeho hospodárskeho a sociálneho výboru Oliver RÖPKE